Perikles-ohjelman toteuttamiseen vaikuttivat vuonna 2020 merkittävästi covid-19-pandemia ja siihen liittyvät lähikontaktien välttäminen ja matkustusrajoitukset. Perikles-ohjelma edistää valtioiden välistä yhteistyötä keskuspankkien ja lainvalvontaviranomaisten välillä EU:ssa ja kansainvälisesti, jotta voidaan varmistaa euron maailmanlaajuinen suojaaminen väärentämiseltä. Ohjelma toteutetaan pääasiassa konferenssien, teknisen koulutuksen ja henkilöstövaihtojen välityksellä. Niissä on mukana hyvin monenlaisia osallistujia EU:n jäsenvaltioista ja kolmansista maista. Näistä syistä sekä aiheen arkaluonteisuuden ja teknisyyden vuoksi tapahtumiin osallistutaan pääasiassa paikan päällä ja matka-, majoitus-, tapahtumapaikka- ja oleskelukulut korvataan. Pandemian vuoksi maaliskuusta 2020 alkaen käyttöön otetut matkustusrajoitukset ja fyysisen kokoontumisen rajoitukset merkitsivät sitä, ettei näiden toimien turvallinen toteuttaminen ollut enää mahdollista, minkä vuoksi lähes kaikki toimet siirrettiin vuoteen 2021. Suurin osa tässä kertomuksessa mainituista toimista on siis vielä toteuttamatta. Jos pandemian kehittymisen perusteella on mahdollista ja tarpeen, jotkin suunnitellut tapahtumat voidaan muuntaa virtuaali- tai hybriditapahtumiksi.

Perikles 2020 -ohjelma (jäljempänä ’ohjelma’) on tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä. Se korvaa vuonna 2001 perustetun Perikles-ohjelman, joka oli käytössä vuosina 2002–2013. Ohjelma perustettiin 11. maaliskuuta 2014 annetulla Euroopan parlamentin ja neuvoston asetuksella (EU) N:o 331/2014. Sen soveltaminen ulotettiin muihin kuin osallistuviin jäsenvaltioihin 11. toukokuuta 2015 annetulla neuvoston asetuksella (EU) 2015/768. Asetuksessa (EU) N:o 331/2014 vahvistetaan ohjelman jatkuvan 31. joulukuuta 2020 saakka. Asetuksen 13 artiklan 3 kohdassa edellytetään, että komissio antaa Euroopan parlamentille ja neuvostolle vuosittaiset tiedot ohjelman tuloksista. Tällä vuotuisella kertomuksella vastataan kyseiseen vaatimukseen vuoden 2020 osalta.

Huomionarvoista on, että Ranska, Italia ja Espanja eli jäsenvaltiot, joihin euron väärentäminen vaikuttaa eniten, saivat vuonna 2020 jälleen Perikles-avustuksia. Lisäksi avustuksia ohjelmasta vuonna 2020 saivat Alankomaat ja Romania. Erityistä huomiota on kiinnitettävä Alankomaiden poliisiin, joka haki Perikles 2020 -ohjelmaan ensimmäistä kertaa. Tämä osoittaa, että ohjelmaan osallistuu tuensaajan ominaisuudessa yhä enemmän toimivaltaisia kansallisia viranomaisia. Näiden maiden toimet parantavat euron suojaa, mistä on hyötyä kaikille muillekin jäsenvaltioille.

Toimet, joita koskevat maksusitoumukset tehtiin vuonna 2020, koostuvat kahdesta konferenssista, kahdesta teknisestä koulutuksesta, kahdesta henkilöstövaihdosta, yhdestä tutkimuksesta ja eGrants-järjestelmään siirtymisen hankkeesta. Toimia on määrä toteuttaa sekä EU:ssa että sen ulkopuolella riippuen täsmällisistä euron väärentämiseltä suojaamisen tarpeista. Ohjelman perustamisesta lähtien sen alueellista toimintatapaa on pyritty lujittamaan toteuttamalla toimia, joihin osallistuu väärennösten torjunnan kannalta erityisen tärkeitä maailman alueita. Vuonna 2020 myönnettiin avustuksia toimiin, jotka toteutetaan Latinalaisessa Amerikassa (pandemiarajoitusten salliessa Espanjan on määrä järjestää Uruguayssa koulutusseminaari, johon osallistuu edustajia kaikkiaan 19:stä Latinalaisen Amerikan maasta) ja Kaakkois-Euroopassa (pandemiarajoitusten salliessa Romanian on määrä järjestää Bukarestissa kolmipäiväinen konferenssi, johon osallistuu edustajia yhteensä 13 maasta, joihin kuuluu sekä EU:n jäsenvaltioita että muita alueen maita).

Lisätietoja niiden osallistujien kotimaasta ja ammatillisesta taustasta, joiden odotetaan osallistuvan ohjelman vuoden 2020 sitoumusten mukaisiin tilaisuuksiin, annetaan jossakin seuraavassa Perikles-vuosikertomuksessa edellyttäen, että toimet voidaan toteuttaa covid-19-pandemian salliessa.

b.Yleiskatsaus vuoden 2020 työohjelman mukaisiin toimiin

Liitteessä I esitetään kattava katsaus Perikles-toimiin, joihin on sidottu varoja vuoden 2020 työohjelman yhteydessä. Niistä annetaan tarkempi yhteenveto jossakin seuraavassa Perikles-vuosikertomuksessa edellyttäen, että toimet voidaan toteuttaa covid-19-pandemian salliessa.

3.Ohjelman edellisten talousarvioiden puitteissa tehtyjen sitoumusten kohteina olevien toimien toteutus vuonna 2020

Vuonna 2020 toteutettiin yksi komission järjestämä toimi, johon varat oli sidottu ohjelman edellisistä talousarvioista. Kyseessä oli Belgradissa Serbiassa 3.–5. maaliskuuta 2020 järjestetty eurokolikoiden suojaamista koskeva tekninen koulutus. Toimella pyrittiin lisäämään tietoisuutta eurokolikoiden väärentämisestä Serbiassa ja sen naapurimaissa, lisäämään Serbian teknisiä valmiuksia sekä tehostamaan yhteistyötä Serbian ja Montenegron välillä sekä Serbian ja EU:n välillä. Toimi liittyy Perikles-ohjelman jatkuvaan ensisijaiseen tavoitteeseen, joka on alueellisen yhteistyön parantaminen Kaakkois-Euroopassa rahanväärentämisen torjumiseksi.

Covid-19-pandemian vuoksi yhteensä viisi Kroatian, Bulgarian, Portugalin ja Italian toimivaltaisten viranomaisten suunnittelemaa ja osana vuoden 2019 ehdotuspyyntöä rahoitettua toimea, jotka oli määrä toteuttaa vuonna 2020, on siirretty vuoteen 2021 tai myöhempään ajankohtaan. Yksityiskohtaisempi katsaus näihin toimiin esitetään jossakin tulevassa Perikles-vuosikertomuksessa, jos ne pystytään covid-19-pandemian salliessa toteuttamaan.

4.Päätelmät ja jatkotoimet

Perikles 2020 -ohjelma on edelleen tärkeä ja tehokas väline rahanväärentämisen torjunnassa. Ohjelman välityksellä tuetaan tutkimuksia, pidetään yllä ja kehitetään yhteistyötä ja vaihdetaan parhaita käytäntöjä kaikkien niiden toimijoiden keskuudessa, jotka osallistuvat euron suojaamiseen väärentämiseltä. Ohjelman puolesta puhuu myös se, että vuonna 2020 sen kokonaistalousarviosta sidottiin 99,56 prosenttia, mikä kertoo jäsenvaltioiden ohjelmaa kohtaan osoittamasta kiinnostuksesta ja yhä useampien toimivaltaisten kansallisten viranomaisten osallistumisesta ohjelmaan tuensaajina. Vuoden 2020 työohjelman yhteydessä tehdyt sitoumukset vastaavat ohjelman väliarviointiin sisältyvää suositusta, jonka mukaan toimivaltaisia kansallisia viranomaisia olisi kannustettava osallistumaan ohjelmaan laajemmin.

Komissio toimittaa aina ohjelmasta tuettujen toimien tulokset euroväärennösten torjunnan asiantuntijaryhmälle. Vuonna 2020 järjestettiin kaksi asiantuntijaryhmän kokousta. Koska ohjelmassa keskitytään yksinomaan tietyn järjestäytyneen rikollisuuden muodon eli euron väärentämisen ehkäisemiseen ja torjumiseen, se on hyvin yhdenmukainen muiden asiaan liittyvien unionin tason ohjelmien ja toimien kanssa ja täydentää niitä. Ohjelma on yhdenmukainen naapuruuspolitiikan ja laajentumisneuvottelujen pääosaston teknisen avun ohjelman (TAIEX) kanssa, jota käytetään useimmiten liittymisneuvottelujen tukena, ja muuttoliike- ja sisäasioiden pääosaston sisäisen turvallisuuden rahaston poliisiyhteistyötä koskevan osion kanssa, joka kattaa rikosten ehkäisyn ja torjunnan yleisellä tasolla.

Komissio, Euroopan parlamentti ja neuvosto ovat aloittaneet lainsäädäntömenettelyn ohjelman jatkamiseksi vuoden 2020 jälkeen Perikles IV -ohjelmana osana seuraavaa monivuotista rahoituskehystä.

Ohjelman täytäntöönpanon tulosten ja euroväärennösten torjunnan asiantuntijaryhmän keskustelujen kohteena olevien uusien uhkien jatkuvan analyysin pohjalta vuoden 2021 painopisteet ovat seuraavat:

·sellaisten toimien tukeminen, joiden tarkoituksena on parantaa väärennösten tuotannosta ja jakelusta erityisesti kärsivien jäsenvaltioiden välistä yhteistyötä;